## El Circuit Ricardo Tormo celebra este cap de setmana la primera cita del CEF InterOpen de Velocitat

*** L’esdeveniment està organitzat per la Federació de Motociclisme de la Comunitat Valenciana
* La pista de tecnificació acollirà, a més, el Campionat de Minivelocitat de la Comunitat Valenciana**

El [Circuit Ricardo Tormo](http://www.circuitricardotormo.com/centro-tecnificacion-deportiva-del-motor/) celebra este cap de setmana 10 i 11 de maig la primera cita del Campionat d’Espanya de Federacions InterOpen de Velocitat organitzat per la Federació de Motociclisme de la Comunitat Valenciana.

Un total de 14 carreres de deu categories diferents amb prop de 300 pilots inscrits per a un cap de setmana que obri la temporada d’este certamen que reunix els pilots amateurs i jóvens promeses.

Després de dos jornades d’entrenaments, els pilots afrontaran el dissabte les proves cronometrades i, des de les 16:45 hores, les primeres quatre carreres del cap de setmana, les dos de Clàssiques, la Dunlop RR Cup i la CEF Copa de Promoció.

En la jornada del diumenge tindran lloc la resta de carreres des de les 9:00 hores, les dos cites del Moto5, la segona prova de la CEF Copa de Promoció, les dos de Promo3 – Talent CIV i de la R4C SSP300, la BMW Iberia Cup, les cites de Supersport 600 i de Superbike 1000. Acció sense parar fins a les 17:00 hores.

L’entrada és lliure per a tots els aficionats amb accés al pàdoc i a la tribuna de boxs.

**Minivelocitat**

A més, la pista de tecnificació del Circuit Ricardo Tormo acollirà el diumenge la quinta prova de la temporada del Campionat del Minivelocitat de la Comunitat Valenciana. La pista a escala del Circuit serà l’escenari de la carrera a on els pilots de les categories convocades es tornaran a vore les cares després de la cita d’Albaida fa només uns dies.

Minimotos 4,2, MiniGP 110, Pit Bike, 80 Pro Series, 80 Pro Series Master i 80 Automàtiques són les categories que competiran en les instal·lacions de Cheste.

Fecha: 08/05/2025